​Det er leder i langrennskomiteen Torbjørn Skogstad som bekrefter at pengestøtten bli videreført til NRK torsdag.

– For oss har det vært viktig å ta vare på Therese i den vanskelige situasjonen. Situasjonen som førte til den positive testen skjedde på samling, og vår lege har påtatt seg ansvaret, sier Skogstad til NRK.

Støtten setter teamet rundt Johaug pris på.

– Det betyr mye for Therese med den støtten, både økonomisk og ellers, sier Johaug-manager Jørn Ernst til NTB.

– Ikke annerledes nå

På tirsdag gikk Johaugs advokat Christian Hjort ut og ba Norges Skiforbund om å dekke kostnadene i forbindelse med ankerunden. Beslutningen fra langrennskomiteen er å støtte Johaug videre, selv om hun nå er dømt.

– Jeg føler ikke at det er noe annerledes nå enn da vi avgjorde saken i høst, sier Skogstad til NRK.

Fram til Johaug fikk dopingdommen har hun hatt utgifter på om lag 700 000 kroner, kunne NRK melde onsdag. Nå som saken skal opp I CAS vil dette beløpet vokse, men det er usikkert hva den totale prislappen ender på.

– Er dere forberedt på at dette kan bli dyrt?

– Det viktigste for oss er at det blir gjort på en god og grundig måte, svarer Skogstad.

Utenkelig at det hadde skjedd i Canada

Femmilsvinneren i VM, Alex Harvey, reagerer på at Norges Skiforbund tar Johaug-regningen. Det ville vært helt utenkelig i Canada, spesielt med tanke på de knappe ressursene forbundet der har.

– Jeg er ikke komfortabel med det. Det ser ikke bra ut for forbundet. I Canada ville det ikke vært slik, forteller Harvey til NRK.

– Jeg har aldri opplevd at et forbund har tatt advokatregningen for noen andre.

Canadieren reagerer likevel på at FIS anket dommen. Han mener at 13 måneder, som Johaug fikk fra domsutvalget i Norges idrettsforbund, var rettferdig.

– Jeg føler med henne. Det ser ut som om hun må starte om igjen for å kunne delta i OL, sier VM-vinneren.

Kan koste millioner

Norges Skiforbund har ikke sagt noen maksgrense for støtten. Langrennskomiteen ønsker å sikre henne god rettergang i CAS.

– Vi har sagt at vi skal støtte Therese til det foreligger en dom, og tenkte at det var en dom i domsvalget. For oss er det naturlig å støtte Therese videre, sier Skogstad.

Les også: Fischer bryter millionkontrakt med Johaug

– Jeg har ikke noe oversikt over hva dette vil koste enda. Det vil løpe på kostnader i ankerunden, særlig hvis det vil være en muntlig forhandling der nede. Det krever kostnader å ha en forsvarlig behandling der nede, sa Hjort til NRK tirsdag.

– Det er vanskelig å si hvor mye det vil koste, men det er klart det er snakk om store utgifter når du ser på Sundby-saken, sa CAS-ekspert Robin Mackenzie-Robinson onsdag.